**- NACRT -**

Na temelju članka 18. Zakona o zaštiti prijavitelja nepravilnosti („Narodne novine“ broj 17/19) i članka 13. Statuta Akademije likovne umjetnosti Sveučilišta u Zagrebu dalje u tekstu Zakon, Akademijsko vijeće na \_\_\_\_\_\_sjednici u ak.god. 2019/2020 održanoj dana \_\_\_\_\_\_\_\_\_ donosi sljedeći

**PRAVILNIK O SUSTAVU**

**UNUTARNJEG PRIJAVLJIVANJA NEPRAVILNOSTI**

**I. Opće odredbe**

Članak 1.

Ovim Pravilnikom o sustavu prijavljivanja nepravilnosti (dalje u tekstu: Pravilnik) pobliže se uređuje:

 1. postupak unutarnjeg prijavljivanja nepravilnosti u poslovanju na Akademiji likovnih umjetnosti Sveučilišta u Zagrebu (dalje u tekstu: Akademija);

 2. postupak imenovanja povjerljive osobe i zamjenika povjerljive osobe za zaprimanje prijava nepravilnosti;

 3. zaštita prijavitelja nepravilnosti i podataka zaprimljenih u prijavi nepravilnosti;

 4. druga pitanja važna za prijavu nepravilnosti.

Članak 2.

Izrazi u ovom Pravilniku koji imaju rodno značenje, bez obzira na to koriste li se u muškom ili ženskom rodu, odnose se jednako na muški i ženski rod.

Članak 3.

(1) Nepravilnostima se smatraju svi postupci protivni zakonima, podzakonskim propisima i internim aktima Akademije te prijevare i činjenje ili nepoduzimanje radnji potrebnih za zakonito, etično i transparentno poslovanje.

(2) Prijavitelj nepravilnosti je fizička osoba koja prijavljuje nepravilnosti koje su povezane s obavljanjem poslova u Akademiji, a obavljanje poslova uključuje radni odnos, rad izvan radnog odnosa, volontiranje, vršenje dužnosti, ugovore o djelu, studentske poslove, sudjelovanje u postupcima zapošljavanja u svojstvu kandidata.

(3) Povjerljiva osoba je zaposlenik Akademije imenovan za zaprimanje prijava nepravilnosti i vođenje postupka u vezi s prijavom nepravilnosti.

Članak 4.

Zabranjeno je sprječavanje prijavljivanja nepravilnosti.

Članak 5.

(1) Akademija ne smije prijavitelja nepravilnosti staviti u nepovoljan položaj zbog prijavljivanja nepravilnosti.

(2) Stavljanjem u nepovoljan položaj prijavitelja nepravilnosti smatra se: otkaz ugovora o radu, uznemiravanje, nemogućnost napredovanja, neisplata i smanjenje plaće i drugih naknada, pokretanje stegovnog postupka, izricanje stegovnih mjera ili kazni, uskrata radnih zadataka, promjena radnog vremena, onemogućavanje obrazovanja i stručnog usavršavanja, neisplata nagrada i otpremnina, raspored ili premještaj na drugo radno mjesto, nepoduzimanje mjera radi zaštite dostojanstva zaposlenika zbog uznemiravanja od drugih osoba, proizvoljno upućivanje na zdravstvene preglede ili preglede radi ocjene radne sposobnosti i druga nepovoljna postupanja.

(3) Prijava nepravilnosti ne smatra se povredom čuvanja poslovne tajne.

Članak 6.

(1) Prijavitelj nepravilnosti dužan je savjesno i pošteno prijavljivati nepravilnosti o kojima ima saznanja i koje smatra istinitim u trenutku prijavljivanja nepravilnosti.

(2) Prijavitelj nepravilnosti ima pravo na zaštitu identiteta te druge oblike zaštite predviđene Zakonom.

Članak 7.

(1) Zabranjena je zlouporaba prijavljivanja nepravilnosti.

(2) Zlouporabu prijavljivanja nepravilnosti čini osoba koja:

 - dostavi informaciju za koju je znala da nije istinita;

 - uz zahtjev za postupanje u vezi s prijavom nepravilnosti traži protupravnu korist;

 - poduzima druge radnje kojima je svrha isključivo nanijeti štetu Akademiji;

 - podnosi prijavu nepravilnosti kako bi spriječila Akademiju kao poslodavca da protiv nje poduzme mjere zbog povrede radnih obveza, pokrene stegovni postupak ili sl.

(3) U slučajevima iz stavka 2. ovog članka, Akademija je ovlaštena pokrenuti prekršajni ili drugi odgovarajući postupak protiv osobe koja je zlouporabila pravo na prijavljivanje nepravilnosti.

**II. Imenovanje povjerljive osobe**

Članak 8.

(1) Dekan donosi odluku o imenovanju povjerljive osobe za unutarnje prijavljivanje nepravilnosti na prijedlog najmanje 20% zaposlenih radnika.

(2) Zaposlenici na poziv dekana podnose prijedlog za imenovanje povjerljive osobe. Prijedlog obvezno sadrži ime i prezime predložene osobe, ime i prezime te potpis zaposlenika koji daju podršku.

(3) Ako zaposlenici ne predlože povjerljivu osobu ili ako niti jedan prijedlog za imenovanje povjerljive osobe ne dobije podršku najmanje 20% zaposlenika, dekan će imenovati povjerljivu osobu.

(4) Na prijedlog povjerljive osobe, dekan će imenovati njezinog zamjenika.

(5) Povjerljivu osobu i zamjenika dekan će imenovati uz njihov prethodni pristanak, a razriješiti ih može na njihov zahtjev ili u slučaju kada ne ispunjavaju svoje obveze iz ovog Pravilnika ili Zakona.

**III. Postupak unutarnjeg prijavljivanja nepravilnosti**

Članak 9.

(1) Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

(2) Prijava se podnosi u pisanom obliku, a istu je moguće uputiti preporučenom poštom, neposredno dostaviti u urudžbenu pisarnicu ili uputiti u elektroničkom obliku na službenu adresu elektroničke pošte Akademije s naznakom „prijava nepravilnosti“.

(3) U slučaju da osoba koja je imenovana kao povjerljiva osoba treba prijaviti nepravilnosti temeljem ovog Pravilnika i Zakona, isključuje se iz daljnjeg postupanja te postupak provodi njezin zamjenik.

Članak 10.

(1) Prijava nepravilnosti treba sadržavati slijedeće:

 - o prijavitelju nepravilnosti

 - o osobi i/ili osobama na koje se prijava odnosi

 - datum prijave

 - opis nepravilnosti koja se prijavljuje po mogućnosti s dokazima.

(2) Prijava mora biti potpisana. Anonimne prijave neće se razmatrati.

Članak 11.

(1) Ako prijava nepravilnosti ne sadrži sve podatke navedene u članku 10. ovog Pravilnika ili se po istoj ne može postupati, povjerljiva osoba će prijavu vratiti podnositelju prijave na dopunu i odrediti mu rok od osam dana u kojem se prijava ima dopuniti.

(2) Ako podnositelj prijave istu ne dopuni u skladu s odredbom prethodnog stavka, povjerljiva osoba će prijavu odbaciti.

Članak 12.

(1) Obveze osobe zadužene za nepravilnosti su:

- zaprimiti prijavu nepravilnosti;

- bez odgode poduzeti radnje potrebne za zaštitu prijavitelja, ako isti učini vjerojatnim da jest ili bi mogao biti žrtva štetne radnje zbog prijave nepravilnosti:

- ispitati prijavu nepravilnosti najkasnije u roku od 60 (šezdeset) dana od dana zaprimanja prijave;

- predložiti dekanu poduzimanje mjera radi utvrđivanja osnovanosti prijave nepravilnosti te mjera za otklanjanje utvrđenih nepravilnosti;

- obavijestiti prijavitelja nepravilnosti na njegov zahtjev o tijeku i radnjama poduzetima u postupku u roku od 30 dana od primitka zahtjeva;

* upravljati dokumentacijom o nepravilnostima uz poštivanje odredbi Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) te Zakona o pravu na pristup informacijama, a posebice čuvati identitet prijavitelja nepravilnosti od neovlaštenog otkrivanja odnosno objave trećim osobama, ako to nije suprotno zakonu;
* obavljati druge radnje sukladno Zakonu.

Članak 13.

(1) U postupku utvrđivanja činjeničnog stanja osoba zadužena za utvrđivanje nepravilnosti, mora sve radnje, uključujući prikupljanje izjava radnika i drugih osoba, provoditi na način kojim jamči tajnost postupka, zaštitu osobnih podataka i zaštitu privatnosti svake osobe.

(2) Akademija ne smije povjerljivu osobu niti njezina zamjenika staviti u nepovoljan položaj u smislu odredaba ovog Pravilnika ili Zakona.

(3) Akademija kao poslodavac niti itko od zaposlenika ne smije utjecati na postupanje povjerljive osobe i/ili zamjenika prilikom poduzimanja radnji iz njihove nadležnosti.

Članak 14.

(1) Svi radnici Akademije dužni su surađivati s osobom zaduženom za nepravilnosti, odazvati se njezinom pozivu te joj priopćiti podatke važne za utvrđivanje činjeničnog stanja.

(2) Onemogućavanje osobe zadužene za nepravilnosti u provođenju postupka predstavlja tešku povredu obveze iz radnog odnosa.

**IV. Zaštita identiteta**

Članak 15.

(1) Podaci koji su navedeni u prijavi moraju se obrađivati i po prijavi postupati na način da se u najvećoj mogućoj mjeri osigura zaštita identiteta prijavitelja nepravilnosti.

(2) Iznimno, podaci ne moraju ostati zaštićeni ako prijavitelj nepravilnosti pristane na otkrivanje njegovog identiteta i tih podataka, ako je to vidljivo iz načina podnošenja prijave ili ako je u tijeku postupka nužno otkriti identitet prijavitelja.

(3) Povjerljiva osoba, njezin zamjenik te svi zaposlenici Akademije koji sudjeluju u postupku po prijavi nepravilnosti dužni su štititi podatke koje saznaju.

**V. Prijelazne i završne odredbe**

Članak 16.

Dekan će u roku od 15 dana od dana stupanja na snagu ovog Pravilnika pozvati zaposlenike Akademije da temeljem članka 8. ovog Pravilnika predlože povjerljivu osobu.

Članak 17.

Ovaj Pravilnik stupa na snagu osmog dana od dana objave na oglasnoj ploči i službenoj mrežnoj stranici Akademije.

|  |  |
| --- | --- |
|  | DEKANIzv.prof.art. Tomislav Buntak |

Klasa:

Urbroj:

Ovaj Pravilnik objavljen je na oglasnoj ploči i službenoj mrežnoj stranici Akademije dana\_\_\_\_\_\_\_\_\_\_\_\_\_\_\_\_\_\_\_ te je stupio na snagu dana \_\_\_\_\_\_\_\_\_\_\_\_\_\_\_\_\_\_\_\_\_.